# Anjing pemburu

Seekor anjing pengutip Labrador memegang seekor itik selam Amerika
**Anjing pemburu** ialah anjing yang berburu dengan pemburu atau untuk pemburu. Terdapat beberapa jenis anjing pemburu berlainan yang dikembangkan untuk pelbagai tugas dan tujuan. Kategori utama anjing pemburu termasuk *hound*, terier, anjing jenis *cur*, dan *gundog*. Pembezaan lanjut dalam kategori-kategori ini dapat dibuat, berdasarkan kemahiran dan keupayaan anjing. Ia biasanya lebih besar dan mempunyai bau lebih sensitif daripada anjing biasa.

## Baka dan kemampuan yang digunakan dalam perburuan

Untuk senarai baka setiap jenis, lihat rencana terperinci untuk setiap kategori:

| Kategori utama | Subkategori | Contoh | Ringkasan |
| --- | --- | --- | --- |
| *Hound* | *Hound* terbahagi selanjutnya kepada anjing pemburu penglihatan dan anjing pemburu bau bergantung pada deria primer yang digunakan untuk mengesan buruan. Banyak mamalia seperti kelinci, rakun, koyote, rusa, dan pemangsa besar lain diburu dengan *hound*. |
| Anjing pemburu penglihatan |  *Whippet* | **Anjing pemburu penglihatan** ialah *hound* berlari tinggi dan langsing, yang teradaprasi untuk ketajaman visual dan kelajuan. Kaedah perburuannya dipanggil *coursing*, iaitu apabila mangsa dikesan melalui penglihatan dari jarak jauh, dikejar, dan ditangkap. |
| Anjing pemburu bau |  Anjing pemburu rakun Redbone | **Anjing pemburu bau** ialah *hound* yang terutamanya berburu dengan bau. Anjing pemburu bau digunakan untuk menjejak dan kadang-kadang membunuh buruan. Ia berburu dalam kawanan dan memimpin pemburu dalam pengejaran yang mungkin berakhir apabila buruan dikejar ke atas pokok atau dibunuh. Sesetengah baka ini mempunyai salakan dalam dan meledak dan menggunakan salakan itu apabila mengikuti jejak bau. |
| *Dachshund* |  *Dachshund* | *Dachshund* piawai dibiakbakakan untuk menghidu, mengejar, dan menggarah bejar, rubah, dan haiwan berkorok lain, sementara *dachshund* kerdil atau *dachshund* katik dikembangkan untuk memburu mangsa lebih kecil seperti arnab. Di Barat Amerika, ia juga telah digunakan untuk memburu anjing prairie. Di Eropah, *dachshund* digunakan secara meluas untuk pemburuan rusa, babi hutan, dan buruan lebih kecil seperti arnab dan kelinci. Ia juga anjing penghidu cemerlang dan kerap digunakan untuk menjejak haiwan tercedera selepas kemalangan kereta, sebagai contoh. *Dachshund* juga merupakan satu-satu baka anjing untuk berburu di atas tanah dan di bawah tanah. |
| *Gundog* | *Gundog* digunakan terutamanya oleh pemburu buruan kecil yang menggunakan senapang patah. *Gundog* dikelaskan sebagai anjing pengutip, spaniel, dan anjing penuding. |
| Anjing air |  Pudel | Anjing air ialah subkelas bagi anjing pengutip. Biasanya, ia merupakan perenang kuat dengan stamina hebat dan dibiakbakakan untuk memburu segala ragam unggas air. |
| Anjing pengutip |  Anjing pengutip Teluk Chesapeake | Setelah pernah dikelaskan sebagai spaniel air, peranan primer anjing pengutip ialah mencari dan mengembalikan buruan tertembak kepada pemburu. Anjing pengutip dapat meluangkan masa berjam-jam di dalam samaran itik dan melalui penglihatan mengesan dan mengingati lokasi burung rebah. Menurut perintah, ia mengutip burung. Ia mungkin dapat mengikuti arahan tangan, perkataan, dan wisel ke arah burung rebah. Ia biasanya mempunyai muncung besar dan lemah lembut. |
| Anjing penuding |  Anjing penuding berbulu pendek Jerman | Anjing penuding ialah anjing yang dilatih untuk mengesan dan menuding ke arah buruan kecil, lalu membolehkan pemburu mendekati dan menggarah buruan. Baka anjing penuding mempunyai jarak tempuh lebih jauh berbanding dengan spaniel. |
| Seter |  Seter Inggeris | Seter mempunyai sejarah panjang sebagai *gundog* tanah tinggi. Ia kelihatan mempunyai kebolehan semula jadi untuk mengesan dan menuding ke arah unggas buruan tanah tinggi. Ia menggarah burung atas perintah pemburu. |
| Spaniel |  Kokerspaniel Inggeris | Spaniel telah digunakan sebagai anjing pemburu. Spaniel penggarah digunakan untuk mengesan dan menggarah buruan untuk pemburu. |
| *Cur* |  Anjing harimau bintang Catahoula | *Cur* berburu serupa dengan terier, namun biasanya buruan lebih besar. *Cur* digunakan untuk memburu rakun, serta babi jalang, kugar, dan mamalia besar lain. |
| *Feist* |  *Feist* | *Feist* ialah anjing kecil yang memburu buruan kecil, terutamanya tupai, dengan cara serupa seperti *hound* besar yang memburu rakun dan buruan besar. *Feist* mungkin berburu dalam kawanan dan menyalak ke arah pokok untuk memaklumkan pemburu. |
| Laika |  Anjing beruang Karelia | Laika ialah anjing pemburu dari Rusia utara, dengan asal usul di Siberia. Baka laika ialah anjing primitif yang berkembang subur dengan penjagaan minimal malah dalam cuaca keras dan berburu dengan pelbagai cara bergantung pada saiz buruan: ia mengejar buruan kecil ke atas pokok, menuding dan mengepung buruan lebih besar, dan bekerja secara berpasukan untuk mengepung beruang dan babi hutan. Beberapa anjing lain jenis spits, seperti anjing pemburu elk Norway, *shiba inu*, dan anjing Taiwan juga digunakan untuk perburuan. |
| *Lurcher* | *Lurcher* | *Lurcher* ialah anjing pemburu penglihatan yang disilangkan dengan baka anjing pekerja—biasanya anjing pastoral atau terier yang dibiakbakakan secara terpilih untuk kerja. |
| Terier |  Terier Lakeland | Terier digunakan untuk memburu mamalia kecil, seperti tikus. Terier mengesan sarang haiwan sasaran dan kemudian meluru ke arah haiwan itu, menangkap haiwan itu, atau membunuh haiwan itu. Terier pekerja mungkin memasuki bawah tanah untuk membunuh atau mendesak buruan ke luar. Anggota lebih besar daripada jenis ini, seperti anjing daripada keluarga *bull and terrier*, kadang-kadang digunakan untuk memburu buruan lebih besar, seperti babi jalang: pemburu mengutus anjing pemburu bau untuk mengepung babi dan anjing tangkap dengan binaan lebih berat meluru ke arah babi itu, menggigit babi itu, dan menahan babi itu sehingga pemburu dapat datang untuk membunuh babi itu. |

## Galeri

* *Medieval women hunting* ("Wanita zaman pertengahan yang berburu"), ilustrasi daripada manuskrip zaman
* *Anjing Pemburu* oleh Li Di, lukisan Cina abad ke-12
* Pemburuan babi hutan, *tacuinum sanitatis casanatensis* (abad ke-14)
* *Fila* Brazil yang memburu seekor jaguar.

## Lihat juga

* Anjing pekerja
* Anjing Pemburu (buruj)
* Key Underwood Coon Dog Memorial Graveyard
* Pemburuan serigala dengan anjing

## Rujukan

## Bacaan lanjut

* Deeley, Martin (Disember 1992). *Working Gundogs: An Introduction to Training and Handling* [*Gundog Pekerja: Pengenalan kepada Pelatihan dan Pengendalian*] (dalam bahasa Inggeris). Ramsbury, Marlborough, Wiltshire, United Kingdom: The Crowood Press. ISBN 9781852237646. OCLC 30514091.
* Fergus, Charles (1 Ogos 2002). *Gun Dog Breeds: A Guide to Spaniels, Retrievers, and Pointing Dogs* [*Baka Gundog: Panduan untuk Spaniel, Anjing Pengutip, dan Anjing Penuding*] (dalam bahasa Inggeris). Guilford, Connecticut, Amerika Syarikat: The Lyons Press. ISBN 9781585746187. OCLC 50243124.
* Roettger, Anthony Z.; Schleider, Benjamin H. III (Julai 2004). *Urban Gun Dogs: Training Flushing Dogs for Home & Field* [*Gundog Bandar: Melatih Anjing Penggarah untuk Rumah dan Padang*] (dalam bahasa Inggeris). Cranston, Rhode Island, Amerika Syarikat: Writers' Collective. ISBN 9781594110504. OCLC 59132069.

Templat:Haiwan pekerja
Templat:Topik perburuan